戲答胡汝能
作者：洪邁
朝代：宋

paragraphs: 吾生苦中狹，與世枘鑿乖。
平生素心人，耿耿不滿懷。
汝能伯始後，遊世如嬰孩。
相逢握手語，便作塤篪諧。
時時笑謂我，如子患未涯。
執古以規今，求合誠難哉。
涉世幸未遠，子車尚可回。
我介足怨忌，君通絕嫌猜。
不見山巨源，雍容居鼎台。
不見嵇中散，絕交自可哀。
賢愚心自了，短韻共一咍。